ΓΡΑΠΤΗ ΕΡΩΤΗΣΗ P-0676/99

υποβολή: Angela Billingham (PSE) προς την Επιτροπή

(9 Μαρτίου 1999)

Θέμα: Περιοριστικές πρακτικές στο εμπόριο αυτοκινήτων

Λαμβάνοντας υπόψη την πρόσφατη υπόθεση κατά της Volkswagen AG που βρέθηκε ότι παραβίαζε τους κανόνες ανταγωνισμού της ΕΕ με τον περιορισμό των πωλήσεων σε τελικούς καταναλωτές που προέρχονται από άλλα κράτη μέλη, και δεδομένων των μεγάλων διαφορών στις τιμές των αυτοκινήτων στην Ευρωπαϊκή Ένωση και της αυξανόμενης τάσης για φθηνότερες παράλληλες εισαγωγές που πωλούνται απευθείας στους καταναλωτές από πωλητές αυτοκινήτων που λειτουργούν εκτός των επίσημων δικτύων εμπόρων αυτοκινήτων (κυρίως στην Άπω Ανατολή), θα ήταν η Επιτροπή διατεθειμένη να προβεί πιο γρήγορα στην προβλεπόμενη για το 2001 αναθεώρηση της εξαίρεσης κατά κατηγορίες σε επίπεδο διανομής;

Απάντηση του κ. Van Miert εξ ονόματος της Επιτροπής

(31 Μαρτίου 1999)

Ο κανονισμός της απαλλαγής κατά κατηγορίας όσον αφορά τη διανομή αυτοκινήτων (Κανονισμός της Επιτροπής (ΕΚ) 1475/95 της 28ης Ιουνίου 1995 σχετικά με την εφαρμογή του άρθρου 85 παράγραφος 3 της συνθήκης σε ορισμένες κατηγορίες συμφωνιών διανομής, πώλησης και εξυπηρέτησης μετά την πώληση αυτοκινήτων οχημάτων(1)), τέθηκε σε ισχύ την 1 Ιουνίου 1995 και λήγει την 30ή Σεπτεμβρίου 2002. Η Επιτροπή παραπέμπει το αξιότιμο μέλος του Κοινοβουλίου στο άρθρο 11 του Κανονισμού, το οποίο ορίζει ότι η Επιτροπή αξιολογεί τακτικά την εφαρμογή του Κανονισμού, ιδιαίτερα όσον αφορά την επίπτωση του απαλλασσόμενου συστήματος διανομής στις διαφορές των τιμώ των προϊόντων μεταξύ των διαφόρων κρατών μελών και στην ποιότητα των παρεχομένων υπηρεσιών στους τελικούς καταναλωτές.

Από το 1993, η Επιτροπή παρακολουθεί τις διαφορές των τιμών αυτοκινήτων στην Κοινότητα στο πλαίσιο της εξαμηνιαίας έκθεσής της για τις τιμές αυτοκινήτων οχημάτων(2). Η έκδοση αυτή βασίζεται στις προτεινόμενες λιανικές τιμές, τις οποίες οι κατασκευαστές ανακοίνωσαν την 1η Μα ου και την 1η Νοεμβρίου αντιστοίχως, στην γενική διεύθυνση ανταγωνισμού όσον αφορά τα μοντέλα τους με τις υψηλότερες πωλήσεις σε όλη την Κοινότητα. Αληθεύει ότι η Επιτροπή κατέληξε στο συμπέρασμα ότι υφίστανται διαφορές τιμών μεταξύ του Ηνωμένου Βασιλείου και των άλλων κρατών μελών, οι οποίες εν μέρει οφείλονται στην ανατίμηση του βρετανικού νομίσματος, παρά σε μεταβολές των προτεινόμενων τιμοκαταλόγων.

Η μεγαλύτερη διαφάνεια ειδών τιμών, την οποία προωθεί η Επιτροπή μέσω των τακτικών εκθέσεών της για τις τιμές αυτοκινήτων καθώς και μέσω της καθιέρωσης του ευρώ, οδηγεί όλο και περισσότερο τους καταναλωτές στο να αγοράζουν τα αυτοκίνητά τους στα κράτη μέλη με τις ευνοϊκότερες τιμές και άλλους όρους αγοράς. Οι εξελίξεις αυτές αποτελούν σημαντικούς παράγοντες οι οποίοι επηρεάζουν την πορεία της αγοράς και συμβάλλουν στην καλύτερη εναρμόνιση των τιμών σε ολόκληρη την Κοινότητα. Η Επιτροπή ανέλαβε περαιτέρω πρωτοβουλίες (αυτεπάγγελτες διαδικασίες εναντίον ορισμένων κατασκευαστών αυτοκινήτων, καθιέρωση τηλεφωνικών γραμμών για παροχή υπηρεσιών και υποβολή καταγγελιών) προκειμένου να διασφαλισθεί αυτή η ελευθερία των καταναλωτών.

Το άρθρο 11 του κανονισμού υποχρεώνει την Επιτροπή να εκπονήσει έκθεση αξιολόγησης του εν λόγω κανονισμού πριν από τις 31 Δεκεμβρίου 2000. Η έκθεση αυτή, της οποίας οι προπαρασκευαστικές εργασίες θα αρχίσουν κατά τη διάρκεια του τρέχοντος έτους, θα περιλάβει την εμπειρία της Επιτροπής και τις απόψεις των ενώσεων και εμπειρογνωμόνων που εκπροσωπούν τα διάφορα ενδιαφερόμενα μέρη, ιδίως τις ενώσεις καταναλωτών. Η Επιτροπή προτίθεται να διασφαλίσει ότι, μέσω της διαδικασίας αυτής, θα ληφθούν δεόντως υπόψη όλα τα στοιχεία που συμβάλλουν στην εφαρμογή του κανονισμού, πριν από την λήψη απόφασης για τυχόν καθιέρωση μελλοντικού νομικού πλαισίου όσον αφορά τη διανομή αυτοκινήτων.

(1) ΕΕ L 145 της 29.6.1995.

(2) Για την πιο πρόσφατη αυτή έκθεση, βλ. ΙΡ/99/60 της 1ης Φεβρουαρίου 1999.